Norske supportere sang for Messi på Ullevaal
Da Lionel Messi og resten av stjernespillerne på det spanske storlaget trådde inn på gressmatta på Ullevaal, ble de møtt med stor jubel. På den etter hvert så fulle langsiden, sang de fremmøtte «Messi, Messi, Messi» og viste stor begeistring over å få overvære treningen til Barcelona. Mange av de yngste hadde stått i kø fra tidlige morgentimer for å sikre seg en god plass på langsiden - nærmest mulig sine store helter. Etter den rolige oppvarmingen, med litt ballspill i sola, var det klart for en øvelse bestående av både koordinasjon, hinder og avslutninger. Da kom Messi så nær tribunen at det ble trangt om plassen på de fremste radene. Og de yngste gjorde mye for å bli lagt merke til og flyttet seg fra banehalvdel til banehalvdel for å få best mulig sikt.Hver eneste scoring utløste stor jubel og applaus, spesielt da verdens beste viste hvorfor han har vunnet gullballen fire år på rad: Etter å ha blåst den først avslutningen himmelhøyt over, og fulgt opp med en avslutning like utenfor stolpen, var det i det tredje avslutningsforsøket den lille argentineren skulle vise det som er blitt hans varemerke: Messi skar inn fra høyre, la ballen godt til rette på motsatt fot, og skrudde lærkula opp i det borteste krysset, akkurat som man er vant til å se ham gjøre i Spania. For første gang under treningen kunne man vurdert å bruke en desibelmåler. Spillerne fulgte opp med åtte mot åtte spill på liten bane. Men med Messi som spillets joker, hadde alltid det angripende laget en stor fordel. Da fikk publikum en liten forsmak av det gode spillet de kan vente seg av det spanske laget mot Vålerenga lørdag.Likevel: De spanske journalistene som er med på Europa-turneen, synes ikke oppstyret var noe utover det vanlige. De forteller at det i mange land er et langt større hysteri rundt spillerne, da spesielt Messi, enn under Norges-besøket så langt. - Dette er på langt nær ekstremt. Mange steder i Spania er mye verre, forteller radioreporter i Rac 1, Sonia Gelma, til VG. Hun følger Barcelona tett i hele Europa. Det samme gjør TV-reporter Xavi Lemus. Begge reiser med lagets privatfly og er med på hele sesongoppkjøringen. Spesielt ett land skiller seg ut når det kommer til gale suppoertere. - Japan er verst. Der tar de helt av. Barcelona har fans over hele verden, men jeg har ikke opplevd noe lignende. Da laget besøkte landet for to-tre år siden, var det ville tilstander, minnes Lemus.José Pinto, Oier, Martin Montoya, Marc Bartra, Javier Mascherano, Adriano, Alex Song, Sergi Roberto, Jonathan Dos Santos, Lionel Messi, Cristian Tello, Ilie Sanchez, Sergi Gómez, Carles Planas, Joan Román, Dani Nieto, Jordi Quintillà, Sergi Samper, Edgar Ilie, Patric, Jean Marie Dongou, Javier Espinosa Kiko Femenía. Showkampen mot Vålerenga spilles på Ullevaal stadion lørdag klokken 19.00. Kampen vises på TV 2 Zebra.
Rundt 1500 mennesker strømmet til Ullevaal da Barcelona åpnet treningen sin fredag formiddag.